Jabarkan Cabang lain dari Afdlin Shauki dalam bahasa melayu

Pada Disember 2016, Afdlin melengkapkan portfolio kerjayanya dengan menceburi perniagaan. Usaha tekun beliau membawa kepada tertubuhnya restoran Comedy Planet yang berkonsepkan komedi di Kilang Bateri, Johor Bahru, Johor di mana beliau lahir dan membesar. Comedy Planet menghidangkan persembahan komedi daripada pelawak-pelawak profesional dan amatur dari seluruh negara dan turut menyediakan ruang pentas bagi memudahkan ‘pelanggan’ berkongsi hiburan jenaka, berpuisi dan mengetengahkan bakat seni mereka. Cawangan kedua restoran ini telah dibuka di Great Eastern Mall di Ampang, Selangor.

Pada November 2016, Afdlin melancarkan aplikasi E-Komik Boboi sebagai inovatif hiburan komik ke dunia aplikasi menggunakan sistem operasi Android dan iOS. Menurut beliau, aplikasi berkenaan dibangunkan dengan matlamat untuk memastikan industri komik tanah air sentiasa relevan dan kompetitif.

Pada Ogos 2017, Afdlin mengumumkan yang beliau dan Datuk AC Mizal akan melancarkan stesen TV mereka yang dikenali sebagai Syiok TV yang merupakan usahasama antara mereka berdua melalui syarikat VisionWorks milik Afdlin dan Syiok Media Network milik AC. Afdlin mengumumkan pada Ogos 2019 bahawa beliau telah menarik diri dari Syiok TV kerana dikatakan tidak sependapat dengan AC. Syiok TV kemudian bertukar nama kepada Awesome TV.

Selain itu, beliau juga memiliki penglibatan dalam bidang politik. Pada 2012, beliau dikatakan memasuki parti UMNO sebagai penyokong perdana menteri pada masa itu, Najib Razak. Pada awal 2021, beliau menyatakan hasrat untuk menjadi aktif dalam bidang politik sebagai wakil daripada bidang seni, dan menyertai Parti Keadilan Rakyat (PKR) secara rasmi pada 1 April, dengan menyatakan bahawa "tiada orang (ahli politik) hormat orang seni macam Datuk Seri Anwar (ketua PKR)".